এই পরিকল্পনা বাস্তব রূপ পায়নি। দ্বাত্রিংশ [৩২] খণ্ড ‘গ্রন্থ-সমালোচনা’ বিভাগে কয়েকটি পত্র/ পত্রাংশ সংকলিত। আশালতা সিংহকে লেখা একটি চিঠি প্রথম প্রকাশ পায় রবীন্দ্র-বীক্ষায়; পরে দেশ শারদীয় সংখ্যায় (১৪০২) পুনর্মুদ্রিত। সূচনা ও শেষাংশ বাদ দিয়ে ওই চিঠি রূপ পেয়েছে গ্রন্থ-সমালোচনার। বন্দে আলী মিয়া, কান্তিচন্দ্র ঘোষ, ধূর্জটিপ্রসাদ মুখোপাধ্যায়, হিমাংশুভূষণ সরকার, প্রবোধেন্দুনাথ ঠাকুর, সুরেন্দ্রনাথ মৈত্র, হেমলতা দেবী, শচীন সেন, দেবেশ দাশ, পশুপতি ভট্টাচার্য প্রমুখকে লেখা চিঠি রচনাবলীর ৩২ খণ্ড গ্রন্থ-সমালোচনায় পরিণত; নিরুক্ত পত্রিকার অন্যতম সম্পাদক প্রেমেন্দ্র মিত্রকে লেখা চিঠিও গ্রন্থ-সমালোচনা। চিঠিপত্র ও গ্রন্থ-সমালোচনার পার্থক্য সম্পর্কে সকলের ধারণা এক নয়।